
21. nacionalni otroški parlament
Sporočilo za javnost 
OTROCI MED VIRTUALNIM IN REALNIM SVETOM 
V prostorih Državnega zbora je danes zasedal 21. nacionalni otroški parlament, ki je razpravljal  o Vplivu družbe in medijev na oblikovanje mladostnika – Tema 22. otroškega parlamenta je: Junaki našega časa – kdo so in zakaj?
Ljubljana – »Internet - njegova socialna omrežja so glavni spremljevalec današnjega otroštva, zato je nujno, da se tako otroci kot starši naučimo pravilno uporabljati ta medij, sprejemati njegove pozitivne strani in zavračati pasti omrežij, ki pa jih ni malo, je bilo eno od temeljnih sporočil 21. otroškega parlamenta, ki je danes zasedal v prostorih Državnega zbora.  Mlade poslance so nagovorili predsednik Republike Slovenije dr. Danilo Turk, dr. Pavle Gantar, predsednik Državnega zbora, mag. Franc Hočevar, predsednik Zveze prijateljev mladine Slovenije, varuhinja človekovih pravic dr. Zdenka Čebašek Travnik, ministrica za kulturo Majda Širca in minister za šolstvo in šport dr. Igor Lukšič.
O navedeni temi so mladi parlamentarci  poprej razpravljali v svojih razredih, potem na ravni šole, občine in regije. Za novega predsednika  nacionalnega parlamenta, ki se ga je danes udeležilo 105 poslancev iz vse Slovenije, so izvolili Tima Muršaka iz mariborske regije. 
Kot vsako leto, še posebej pa letos, so mladi parlamentarci opozorili, da jih odrasli morda še poslušajo, nikakor pa ne slišijo, kaj šele, da bi jih upoštevali. »Prekiniti moramo začarani krog nespoštovanja otrok in mladostnikom. Hočemo biti slišani in upoštevani,« je bilo sporočilo skupine, ki je razpravljala o vplivu mladih na družbene procese in sporočila družbe mladim. Čeprav so imeli zaradi tega nekoliko manj časa za svojo razpravo, pa jih je današnja udeležba številnih prominentnih gostov navdala z upanjem, da bo v prihodnje vendarle nekoliko drugače.
»Ali znamo biti realni v virtualnem svetu,« so se spraševali razpravljavci v skupini, ki je razpravljala na temo Virtualni ali realni medsebojni odnosi in poudarili, da virtualni prijatelj praviloma ni pravi prijatelj kot virtualni odnos ne more nadomestiti realnega odnosa.

V skupini, ki je govorila o vplivu interneta in socialnih omrežij so med drugim opozorili, da po nekaterih anketah kar 70 odstotkov otrok izjavlja, da ne bi mogli več živeti brez interneta, ki ga povprečno uporabljajo od 2 do 3 ure na dan. Internet je tudi pomemben oblikovalec vrednot, stališč in vedenja mladih; v premagovanju pasti, ki jih prinaša internet otroci pričakujejo več opore odraslih, zlasti staršev, je eno od sporočil skupine, ki je govorila o vplivu medijev na njihove vrednote in ravnanja.
V skupini, v kateri so razpravljali o vplivu tiskanih in elektronskih medijev, so navedli kar nekaj predlogov za povečanje zanimivosti teh medijev, med drugim: vsaj enkrat tedensko otroški dnevnik tako na nacionalni TV kot lokalnih postajah; ustvarjalci takšnega programa bi bili otroci in mladostniki.
S tajnim glasovanjem so za temo 22. otroškega parlamenta izbrali: Junaki našega časa - kdo so in zakaj?

